ସରକାରୀ ଡ୍ରାଇଭର ନିଯୁକ୍ତି ବିଜ୍ଞାପନ : ଜରୁରୀ ତଥ୍ୟ\nରାଜ୍ୟ ସରକାରଙ୍କ ଅଧିନସ୍ଥ ଓଡିଶା ରାଜ୍ୟ ସଡକ ପରିବହନ ନିଗମର ବିଭିନ୍ନ ଶାଖାଗୁଡିକରେ ଡ୍ରାଇଭର ଓ କଣ୍ଡକ୍ଟର ନିଯୁକ୍ତି ପାଇଁ ବିଜ୍ଞାପନ ପ୍ରକାଶ ପାଇଛି। ଅବଶ୍ୟ ଏହି ଚାକିରି ଚୁକ୍ତିଭିତ୍ତିକ (କଣ୍ଟ୍ରାକ୍ଚୁଆଲ) ଅଟେ ।\nଏଥିପାଇଁ ଆବେଦନ କରୁଥିବା ପ୍ରାର୍ଥୀ ମନୋନୀତ ହେଲେ, ଡ୍ରାଇଭର ମାନଙ୍କୁ ମାସିକ ଟ୧୦,୫୬୦ ହାରରେ ଓ କଣ୍ଡକ୍ଟର ମାନଙ୍କୁ ମାସିକ ଟ ୮,୬୪୦ ହାରରେ ଦରମା ଦିଆଯିବ । ଏହି ନିଯୁକ୍ତି ଭୁବନେଶ୍ବର, ସମ୍ବଲପୁର ଓ ବ୍ରହ୍ମପୁର ମଣ୍ଡଳ ଅଧୀନରେ ଥିବା ଶାଖା ମାନଙ୍କ ପାଇଁ ଉଦ୍ଧିଷ୍ଟ ।\nଏହି ଚାକିରି ପାଇବା ନିମନ୍ତେ ପ୍ରାର୍ଥୀମାନେ କିଛି ସର୍ତ୍ତାବଳୀ ପୂରଣ କରୁଥିବା ଅବଶ୍ୟକ ।\nଡ୍ରାଇଭର ପଦବୀ ନିମନ୍ତେ ଆବେଦନ କରୁଥିବା ପ୍ରାର୍ଥୀମାନଙ୍କ ନିକଟରେ ବୈଧ ହେଭି ପବ୍ଲିକ ଡ୍ରାଇଭିଙ୍ଗ ଲାଇସେନ୍ସ ସହ ପବ୍ଲିକ ସର୍ଭିସ ବ୍ୟାଚ ଓ ଫାର୍ଷ୍ଟଏର୍ଡ ସାର୍ଟିଫିକେଟ ଥିବା ଆବଶ୍ୟକ । ଏଥିସହ ଅତି କମରେ ୩ ବର୍ଷର ପବ୍ଲିକ ବସ ଚଳେଇବାର ଅଭିଜ୍ଞତା ସହିତ ଶାରୀରିକ ଯୋଗ୍ୟତା ପାଇଁ ଉତ୍ତମ ଦୃଷ୍ଟିଶକ୍ତି,ସର୍ବନିମ୍ନ ଉଚ୍ଚତା ୫.୩ ଫୁଟ ଓ ଛାତିର ସର୍ବନିମ୍ନ ପ୍ରଶସ୍ତି ୩୨ରୁ ୩୪ ଇଞ୍ଚମଧ୍ୟରେ ଥିବା ଦରକାର ।\nଏହା ବ୍ୟତୀତ ପ୍ରାର୍ଥୀମାନେ ଜାତିଗତ ପ୍ରମାଣପତ୍ର ,ଶିକ୍ଷାଗତ ପ୍ରମାଣପତ୍ର ଓ ଯଦି ଅନ୍ୟାନ୍ୟ କିଛି ଅଭିଜ୍ଞତା ଥାଏ, ତାହାର ନକଲ ପ୍ରଦାନ କରିବେ । ଯେଉଁ ପ୍ରାର୍ଥୀମାନେ ସରକାରୀ ଟ୍ରେନିଂ ସ୍କୁଲ ରୁ ତାଲିମ ପାଇଥିବେ ସେମାନଙ୍କୁ ଅଗ୍ରାଧିକାର ଦିଆଯିବାର ମଧ୍ୟ ବ୍ୟବସ୍ଥା ଅଛି । ସରକାରୀ ନିୟମ ଅନୁସାରେ ବିଭିନ୍ନ ଜାତି ଆନୁସରେ ସଂରକ୍ଷଣ ଭିତ୍ତିରେ ନିଯୁକ୍ତି ଦିଆଯିବ ବୋଲି ବିଜ୍ଞାପନରେ ଉଲ୍ଲେଖ ରହିଛି।\nଆବେଦନ କରିବା ସମୟରେ ପ୍ରାର୍ଥୀମାନେ ଦୁଇଗୋଟି ପାସପୋର୍ଟ ଫଟୋଗ୍ରାଫ ଓ ଆଧାର କାର୍ଡର ନକଲ ମଧ୍ୟ ପ୍ରଦାନ କରିବା ଆବଶ୍ୟକ।\nଡ୍ରାଇଭର ଚାକିରି ନିମନ୍ତେ ପ୍ରାର୍ଥୀଙ୍କ ବୟସ ୧.୫.୨୦୧୮ ସୁଦ୍ଧା ୨୧ ରୁ ୪୦ ବର୍ଷ ଭିତରେ ହୋଇଥିବା ଦରକାର । ଯୋଗ୍ୟ ବିବେଚିତ ପ୍ରାର୍ଥୀମାନେ ନିଯୁକ୍ତି ସମୟରେ ଟ୧୦,୦୦୦ର ଅମାନତ ଜମାକରିବେ।\nସେହିପରି କଣ୍ଡକ୍ଟର ପ୍ରାର୍ଥୀମାନଙ୍କ ପାଇଁ ରହିଥିବା ସର୍ତ୍ତାବଳୀ ଗୁଡିକ ହେଲାଃ- ମାଟ୍ରିକ ପାସ, ବୈଧ କଣ୍ଡକ୍ଟର ସାର୍ଟିଫିକେଟ ,ବ୍ୟାଚ ଓ ଫାର୍ଷ୍ଟଏର୍ଡ ସାର୍ଟିଫିକେଟ ଥିବ ,ସଠିକ ଦୃଷ୍ଟି ଶକ୍ତି ,ସର୍ବନିମ୍ନ ଉଚ୍ଚତା ୫.୨ଫୁଟ ଓ ଛାତିର ସର୍ବନିମ୍ନ ପ୍ରଶସ୍ତି ୩୨ଇଞ୍ଚରୁ ୩୬ ଇଞ୍ଚ । ଏହାଛଡା ଜାତିଗତ ପ୍ରମାଣପତ୍ର ,ଶିକ୍ଷାଗତ ପ୍ରମାଣପତ୍ର ,ଅନ୍ୟାନ୍ୟ ଯୋଗ୍ୟତା ଓ ଅଭିଜ୍ଞତା ପ୍ରମାଣପତ୍ର ,ଦୁଇଟି ପାସପୋର୍ଟ ଫଟୋଗ୍ରାଫ ଓ ଆଧାର କାର୍ଡର ନକଲ,ଏବଂ କମ୍ପ୍ୟୁଟର ଟ୍ରେନିଂ ( DCA) ନେଇଥିବାର ପ୍ରମାଣପତ୍ର ଆବଶ୍ୟକ ।\nକଣ୍ଡକ୍ଟର ପଦବୀ ପାଇଁ ଆବେଦନ କରୁଥିବା ପ୍ରାର୍ଥୀଙ୍କ ବୟସ ୧.୫.୨୦୧୮ ସୁଦ୍ଧା ୨୧ ରୁ ୩୨ ବର୍ଷ ହୋଇଥିବା ଦରକାର ।\nଯୋଗ୍ୟ ବିବେଚିତ ପ୍ରାର୍ଥୀମାନଙ୍କୁ ନିଯୁକ୍ତି ସମୟରେ ଟ. ୩୦,୦୦୦ ର ଅମାନତ ରାଶି ପଇଠ କରିବାକୁ ପଡିବ, ଯେଉଁଥିରୁ ରେଜିଷ୍ଟ୍ରେସନ ଫିସ ବାବଦରେ ଟ. ୫,୦୦୦ ଫେରସ୍ତ ହେବ ନାହି । ରେଜିଷ୍ଟ୍ରେଶନ ସମୟରେ ଯୋଗ୍ୟ ବିବେଚିତ କଣ୍ଡକ୍ଟର ପ୍ରାର୍ଥୀଙ୍କୁ ମୋଟ ଟ.୧୫,୦୦୦ ଦେବାକୁ ପଡିବ ଓ ବାକି ଟ.୧୫,୦୦୦ ତାଙ୍କ ମାସିକ ଦରମାରୁ ଟ.୧,୦୦୦ ହିସାବରେ କାଟି ନିଆଯିବ ।\nଉପରୋକ୍ତ ସର୍ତ୍ତାବଳୀକୁ ପୂରଣ କରୁଥିବା ପ୍ରାର୍ଥୀମାନେ ନିଗମର ଜିଲ୍ଲା ପରିବହନ ଶାଖା ପରିଚାଳକଙ୍କ ନିକଟରେ ଆସନ୍ତା ମେ ପହିଲାରୁ ସକାଳ ୧୧ ଟାରୁ ଅପରାହ୍ନ ୫ଟା ଭିତରେ ଦରଖାସ୍ତ ଫର୍ମ ଦାଖଲ କରିବା ସହିତ ସାକ୍ଷାତକର ଦେଇ ପାରିବେ । ଏହାର ସବିଶେଷ ବିବରଣୀ ରାଜ୍ୟ ପରିବହନ ନିଗମ ର ୱେବସାଇଟ www.osrtc.in ର ୱେବସାଇଟରେ ଉପଲବ୍ଧ ।ରହିଛି ।
